Shiasa süchikijee naashajaain Jesús namaa na nikirajüinkana,
eirakaashi nia iipünaamüin süpüla aashajawaa nümaa Maleiwa:
“Taataa,
kettaasü joo takalia süpüla ouktaa.
Anakaja jooluꞌu müleka piiꞌiyatüle sümüin wayuu tü kasa anashaatasü paaꞌinrüinjatkat taka tayakai chi Püchonkai süpüla sütüjaainjatüin aaꞌu wayuu süpüshua sünain pülashaatain maꞌi pia.
Eꞌitaanüshi taya pütüma süpüla laülaainjachin saaꞌu wayuu süpüshua.
Otta müsia tü wayuukolüirua eꞌitaanakat pütüma tajapuluꞌu,
pücheküin süpüleerua shiiꞌiranajaainjatüin saaꞌin tatüma süpüla eeinjanain naya pümaa waneepia.
“Chi wayuu eeꞌiranajaaitpakai aaꞌin,
nuuntüin niyaawatüin jooluꞌu saaꞌu tü shiimüin ekirajünakat püchiki sünain waneeshin pia sünain Maleiwain,
je tachiki tayakai Jesucristo sünain püjünalain taya saꞌakamüin wayuu.
Saaꞌu tekeraajüin süpüshua tü puluwataakat anain taya,
teeꞌiyatüitpa pukuaippa sümüin wayuu süpüshua sainküin mma sünain anashaatain maꞌi pia.
Taataa,
anakaja müleka kojutüle taya pütüma jooluꞌu chaa iipünaa eere pia,
maa aka kojutpüꞌüin taya pütüma sümaiwa paala nnojolüiwaꞌaya sükumajünüin tü kasakat süpüshua.
“Taataa,
na tekirajüinkana,
na aneekuushikana pütüma saꞌakajee wayuu,
teeꞌiyatüin pukuaippa namüin sünain anashaatain maꞌi pia.
Saaꞌu püpüshin naya,
piꞌitaain naya süpüla nayainjanain na tekirajüinkana.
Je noonooitpain sümaa pünüiki.
Otta müsia jooluꞌu,
natüjaaitpa aaꞌu sünain shiimüin pünainjeejatüin süpüshua tü püküjakat tamüin.
Tü pütchikat püküjapüꞌükat tamüin,
taküjain shia namüin je kapülasü naaꞌin tanüiki.
Natüjaa aaꞌut sünain shiimüin tantüshin pümaꞌanajee je nanoujain sünain püjünalain taya saꞌakamüin wayuu.
“Taataa,
achuntüshi jooluꞌu taya pümüin naaꞌu na tekirajüinkana.
Nnojoishi taya achuntüin pümüin saaꞌu wayuu eekai nnojolüin sünoujain tanain,
aluꞌujasa naaꞌu nayakana süka nayain na aneekuushikana pütüma je süka nayain püpüshin.
Je saaꞌu püpüshin naya,
tapüshi tayakaꞌiya.
Je süka nanoujain tanain,
naꞌwaajüin maꞌi taya.
“Nnojoleechi makatüin taya yaaya saꞌaka wayuu,
süka toꞌunajachin pünainmüin.
Otta müshiꞌiya na tekirajüinkana,
makateena naya yaaya saꞌaka tü wayuu manoujainsatkalüirua.
Taataa,
pia Aꞌwaajünakai,
tachuntüin pümüin sünain paaꞌinmajüinjanain na tekirajüinkana süpüla wanaawajiraain naaꞌin maa aka wayakana sünain wanaawajiraain waaꞌin.
Paaꞌinmaja naya süka tü püpülainkat.
Saaꞌu paapüin tü püpülainkat tamüin paala,
tountüin taaꞌinmajüin naya wanaa sümaa eepüꞌüin taya namaa.
Je süka taaꞌinmajüin naya suulia kasa eekai mojuin,
nnojoliishii naya ojutuuin.
Waneeshia neꞌe niain Judas ojutuuin süpüla amüloulin,
chi eꞌitaanatüjüikaꞌiya süpüla tia,
süpüla shikeraajüinjatüin tü ashajünakat nüchiki suluꞌu tü nüchikimaajatkat Maleiwa.
“Oꞌuneechi taya jooluꞌu pünainmüin.
Otta süka yaayülin taya saꞌaka wayuu,
aashajaashi taya pümaa jooluꞌu süpüla talatashaatain maꞌi naaꞌin na tekirajüinkana sütümajee tanüiki maa aka tayakai sünain talatüin taaꞌin.
Taküjüitpa namüin süpüshua tü püküjakat tamüin.
Akatsaꞌa maalin naya süpüla tü manoujainsatkalüirua,
süka nnojoliin süpüshin naya maa aka tayakai sünain nnojolin süpüshinya.
“Nnojoishi taya achuntüin pümüin süpüla püsaajüinjanain naya saꞌakajee tü wayuukolüirua eekai manoujain,
aluꞌujasa süpüla paaꞌinmajüinjanain naya nuulia chi Kamaꞌüraikai.
Nnojoliishii süpüshin naya tü manoujainsatkalüirua,
maa aka tayakai sünain nnojolin süpüshinya.
Anakaja müleka pükatarüle naya pünainmüin sütümajee tü pünüiki shiimüinkat piꞌitaakat napüleerua süpüla noonooin sümaa.
Je maa aka püjütüin taya saꞌakamüin wayuu,
tajütüin na tekirajüinkanaya saꞌakamüin.
Je takatalaain pünainmüin süpüla jüüjüüin taya pümüin süpüla nakatannüinjanain pünainmüin na tekirajüinkanaya”,
nümakalaka Jesús nümüin Maleiwa sünain nüchuntüin naaꞌu na nikirajüinkana.
Ayatshi Jesús achuntüin nümüin Maleiwa:
“Nnojoishi taya achuntüin jooluꞌu pümüin naaꞌu na tekirajüinkana neꞌe namüiwa.
Achuntüshi tayaꞌaya naaꞌu na wayuu anoujainjanakana tanain sütüma tü nekirajüinjatkat anain na tekirajüinkana.
Taataa,
achuntüshi taya pümüin naaꞌu na anoujashiikana napüshua süpüla wanaawajiraainjatüin naaꞌin.
Maa aka saꞌaniraain pukuaippa tamaa je saꞌaniraain takuaippa pümaꞌaya,
tacheküin müleka saꞌaniraale nakuaippa wamaa süpüla shiyaawatüinjatüin aaꞌu wayuu süpüshua sainküin mma sünain tajütüüshin pütüma.
“Teeꞌiyatüitpa sünain kojutüin naya tatüma,
maa aka kojutüin taya pütüma paala sümaiwa,
süpüla wanaawajiraainjatüin naaꞌin,
maa aka wayakana sünain wanaawajiraain waaꞌin.
Saaꞌu saꞌaniraain takuaippa namaa,
maa aka saꞌaniraain pukuaippa tamaa,
tachuntüin süpüla wanaawajiraainjatüin maꞌi naaꞌin waneepia.
Je müleka wanaawajiraale naaꞌin,
sütüjaajeerü aaꞌu wayuu süpüshua sünain ajütüüshin taya pütüma je sünain alin naya püpüla maa aka alin püpüla tayakaꞌiya.
“Taataa,
na wayuu eꞌitaanakana pütüma tajapuluꞌu,
tacheküin napüleerua tamaainjanain naya chaa eere taya,
süpüla neꞌrüinjachin taya sünain anashaatain maꞌi.
Shiimüin sünain kojutüin maꞌi taya pütüma süka alin taya püpüla sümaiwa paala nnojolüiwaꞌaya sükumajünüin tü kasakat süpüshua.
“Taataa,
pia lotokai akuaippa sünain kasalajanain pütüma sümüin wayuu saainjala,
mayaainje nnojolin shiꞌraajüin pia wayuu eekai manoujain,
teꞌraajüin pia tayakai.
Je na anoujashiikana,
natüjaa aaꞌulu sümaa püjünalain taya,
sükajee teeꞌiyatüitpain pukuaippa namüin.
Je ayateechi taya sünain teeꞌiyatüin shia namüin süpüla aijiraainjanain naya napüla maa aka alin taya püpüla,
je süpüla saꞌaniraainjatüin takuaippa namaa”,
nümakalaka Jesús nümüin Maleiwa.